**PRIJEDLOG PRIPREME ZA IZVOĐENJE NASTAVE HRVATSKOGA JEZIKA**

|  |  |  |  |
| --- | --- | --- | --- |
| **IME I PREZIME:** | | **RAZRED:** | **REDNI BROJ SATA:** |
| **PREDMETNO PODRUČJE:** | HRVATSKI JEZIK | | |
| **DOMENA:** | HRVATSKI JEZIK I KOMUNIKACIJA; KNJIŽEVNOST I STVARALAŠTVO | | |
| **TEMA:** | VRIJEME JURI, ZIMA STIŽE, PRAZNICI SU NAM SVE BLIŽE | | |
| **NASTAVNI SADRŽAJ:** | MAJA I ZMAJ | | |
| **ISHODI:** | **OŠ HJ A. 1. 1 Učenik razgovara i govori u skladu s jezičnim razvojem izražavajući svoje potrebe, misli i osjećaje.**  - razgovara u skladu sa svojim interesima i potrebama poštujući interese i potrebe drugih  - postavlja jednostavna pitanja, odgovara cjelovitom rečenicom  - točno intonira rečenicu s obzirom na priopćajnu svrhu i poredak riječi u rečenici u skladu s jezičnim razvojem i dobi  - poštuje pravila uljudnoga ophođenja tijekom razgovora  **OŠ HJ A. 1. 2 Učenik sluša jednostavne tekstove.**  - sluša jednostavne tekstove iz različitih izvora  - odgovara na pitanja o slušanome tekstu  - sluša i razumije uputu i postupa prema uputi  **OŠ HJ B. 1. 1 Učenik izražava svoja zapažanja, misli i osjećaje nakon slušanja/čitanja književnoga teksta i povezuje ih s vlastitim iskustvom.**  - izražava opisane situacije i doživljeno u književnome tekstu riječima, crtežom i pokretom  - govori o čemu razmišlja i kako se osjeća nakon čitanja/slušanja književnoga teksta  **OŠ HJ B. 1. 2 Učenik sluša/čita književni tekst, izražava o čemu tekst govori i prepoznaje književne tekstove prema obliku u skladu s jezičnim**  **razvojem i dobi.**  - opisuje situacije, događaje i likove u književnim tekstovima  - prepoznaje čudesne i izmišljene elemente u pjesmama za djecu i bajkama  **OŠ HJ B. 1. 4 Učenik se stvaralački izražava prema vlastitome interesu potaknut različitim iskustvima i doživljajima književnoga teksta.**  - koristi se jezičnim vještinama, aktivnim rječnikom sa svrhom oblikovanja uradaka u kojima dolazi do izražaja kreativnost, originalnost i stvaralačko mišljenje. | | |

|  |  |  |
| --- | --- | --- |
| NASTAVNE SITUACIJE | PRIJEDLOG AKTIVNOSTI U DIGITALNOM OKRUŽENJU | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **1. ZMAJEVI**  **Ishod aktivnosti:** učenik razgovara u skladu sa svojim interesima i potrebama; prepoznaje čudesne i izmišljene elemente u pjesmama za djecu i bajkama; poštuje pravila uljudnoga ophođenja tijekom razgovora; sluša i razumije uputu i postupa prema uputi.  **Opis aktivnosti:**  Komunikacijska situacija: učiteljica/učitelj razgovara s učenicima o likovima u bajkama. Koji su likovi stvarni, a koji izmišljeni? Koji lik u bajkama živi u spilji i svi ga se boje? Po čemu su zmajevi poznati? Kako izgledaju? Koje su boje? Što misliš zašto? Nacrtaj zmaja onako kako ga ti zamišljaš. Crteže zmajeva učiteljica/učitelj stavlja na ploču.  Poslušajte priču o jednome zmaju.  **2. SLUŠAM PRIČU**  **Ishod aktivnosti:** učenik sluša jednostavne tekstove iz različitih izvora; izražava opisane situacije i doživljeno u književnome tekstu riječima, crtežom i pokretom.  **Opis aktivnosti:**  Učenici sjede u krugu. Učiteljica/učitelj čita priču *Maja i zmaj* (zvučna čitanka). Učenici pažljivo slušaju priču da mogu odgovoriti na pitanje: Gdje je bila Janova knjiga iz prirode?  **MAJA I ZMAJ**  Djevojčica Maja ima svoju najdražu igračku - zmaja. Nije to običan zmaj, to je jedinstveni, dvoglavi zmaj. Otkad ga je dobila, nerazdvojni su. Budući da ima dvije glave, to su zapravo dva zmaja i svaki ima svoje ime. Prvi se zove Jonka, jako je zabavan i smiješan. Drugi je Jaki. On je ozbiljniji, ali je jači i strašniji. Ničega se ne boji. Navečer, kad se ugase svjetla, Jaki preleti sobu i otjera sve neobične sjene. Zatim se svi stisnu uz Maju i spavaju do jutra. Maja ima i starijeg brata Jana koji je jutros uzrujano ušao u sobu.  „Jesi li slučajno vidjela moju knjigu iz prirode? Ako je ne pronađem, sutra ću dobiti jedan.“  Maja je sjedila na podu sobe, nije ni pogledala Jana.  „Ne znam gdje je.“  Još se ljutila na njega jer ju je jučer tužio mami.  „Majo, jako je važno. Vidjet ćeš kad kreneš u školu, zadaća se mora riješiti. Pitaj zmaja, možda je on nešto vidio.“  Maja podigne zmaja i nešto šapne svakoj glavi. Ubrzo se sagne i ispod svog kreveta izvuče knjigu iz prirode.  „Mislim da su zajedno to izveli. Jonko se dosjetio, a Jaki je odnio knjigu. Bio je ljut kad si me tužio mami da sam izlila mlijeko.“  Jan uzdahne i uzme svoju knjigu.  „Rekao sam joj jer se ne smije lagati. I, Majo, smiri svoje zmajeve!“  Maja se veselo nasmije.  „Ali ja sam samo dijete. Ne naređujem ja zmajevima.“  **3. RAZUMIJEM ŠTO SLUŠAM**  **Ishod aktivnosti:** učenik odgovara na pitanja o slušanome tekstu; govori o čemu razmišlja i kako se osjeća nakon čitanja/slušanja književnoga teksta; razgovara u skladu sa svojim interesima i potrebama; postavlja jednostavna pitanja, odgovara cjelovitom rečenicom; točno intonira rečenicu s obzirom na priopćajnu svrhu i poredak riječi u rečenici u skladu s jezičnim razvojem i dobi; opisuje situacije, događaje i likove u književnim tekstovima; prepoznaje čudesne i izmišljene elemente u pjesmama za djecu i bajkama.  **Opis aktivnosti:**  Učenici iznose svoje osjećaje nakon odslušane priče.  Učiteljica/učitelj pitanjima vodi učenike u sadržajnu analizu priče: Kako se zove djevojčica iz priče? Što joj je najdraža igračka? Kako izgleda zmaj? Kako se zovu zmajeve glave? Što zmaj radi navečer? Tko je Jan? Što je tražio? Koga je Maja okrivila za nestanak knjige? Zašto je Maja bila ljuta na brata? Misliš li da je brat pogriješio kad je rekao mami za mlijeko? Tko je sakrio Janovu knjigu?  **4. RAZGOVOR LIJEČI SVE**  **Ishod aktivnosti:** učenik poštuje pravila uljudnoga ophođenja tijekom razgovora; koristi se jezičnim vještinama, aktivnim rječnikom sa svrhom oblikovanja uradaka u kojima dolazi do izražaja kreativnost, originalnost i stvaralačko mišljenje; sluša i razumije uputu i postupa prema uputi.  **Opis aktivnosti:**  Komunikacijska situacija: Jeste li vi „tužili“ nekoga pa se na vas naljutio? Ispričaj što se dogodilo. Učenici iznose svoja iskustva. Kada trebamo odraslima reći što se dogodilo, iako će se prijatelj ili sestra/brat na nas naljutiti? Kako izgledate kada ste ljuti? Što trebamo napraviti ako smo nekoga povrijedili? Što treba napraviti ako je netko nas povrijedio? | Zvučna čitanka: [Slovo j](https://hr.izzi.digital/DOS/104/633.html#block-8298) (Maja i zmaj) | GOO – C. 1. 1 - Uključuje se u zajedničke aktivnosti razrednog odjela i izvršava svoj dio zadatka.  OSR – A. 1. 3 - Opisuje svoje želje i interese; B. 1. 2 - Aktivno sluša, daje i prima povratne informacije i komunicira u skladu s komunikacijskim pravilima; C. 1. 2 - Ponaša se u skladu s pravilima skupine.  UKU – A. 1. 3 - Pokazuje interes prema novome (idejama, pristupima rješavanju problema, situacijama); može izraziti što misli i osjeća o nekom problemu, ideji, situaciji koja mu je bliska; povezuje nove sadržaje s prethodnim znanjem i iskustvima.  ZDR – B. 1. 3. A – Prepoznaje igru kao važnu razvojnu i društvenu aktivnost.  ODR – B. 1. 2 - Primjenjuje komunikacijske, praktične i socijalne vještine. |